google/wiki40b huggingface dataset:
Monoklonale antistoffer

Monoklonale antistoffer eller monoklonale antikropper (mAb eller moAb) er en type proteiner kalt immunglobuliner som har identisk reaksjonsevne (spesifisitet), fordi de produseres av genetisk identiske celler. De reagerer altså mot det samme antigenet.
Såkalte CGRP-hemmere er eksempler på medikamenter som utnytter effekten av monoklonale antistoffer til å bekjempe effekten av kalsitonin gen-relateret protein som blir frigjort og gir anfall av migrene, klasehodepine og lignende hodesmerter. Det er også kjent at, monoklonale antistoffer i noen tilfeller kan benyttes til å fjerne kreftceller fra benmarg.
Rozovadalen

Rozovadalen (bulgarsk Розова долина, Rozova dolina, Rosedalen på norsk) er en dal i Bulgaria like sør for Balkanfjellene og nord for Sredna Gora. Geologisk består dalen av to elvedaler, som elvene Strjama i vest og Tundzja i øst renner gjennom.
Dalen er kjent for roseindustrien sin, som produserer 70 % av rosenoljen i verden. Senteret for roseoljeindustrien er Kazanlak, med andre byer inkludert Karlovo, Sopot og Kalofer. Hvert år avholdes det festivaler som feirer rosene og rosenoljen.
Silje Nordnes

Bakgrunn

Nordnes har en bachelorgrad i latinamerikanske studier fra UiO og har studert journalistikk på høgskulen i Volda. Før hun startet i NRK P3 jobbet hun i Radio Nova og NRK Nordland. Hun har også jobbet som guide på Hamsunsenteret på Hamarøy og på Spar Hamarøy. Nordnes var programleder for fiskerealityprogrammet Skårungen, som ble sendt våren 2017 på NRK1.
Silje Nordnes har som programleder i P3morgen vunnet flere priser på Prix Radio, blant annet «Årets programleder/programlederteam» i 2014 og 2015.
I 2014 var Silje Nordnes, sammen med kollega Ronny, programleder for VG-lista topp 20 på Rådhusplassen i Oslo. I 2015 og 2016 var de sidekick-programledere i pausene.
Nordnes har også vært programleder for P3aksjonen på NRK P3 i 2012–2017 sammen med henholdsvis Ronny Brede Aase, Live Nelvik, Mathias Nylenna, Niklas Baarli og Tuva Fellman. 9. juni 2016 syklet hun Nordsjørittet sammen med P3-kollega Tuva Fellman for å støtte TV-aksjonen 2015, som gikk til Regnskogsfondet.
Etter terrorangrepet i Orlando 12. juni 2016 delte hun sine følelser rundt hendelsen under sending og tok til tårene på direktesendt radio. Innslaget ble filmet og delt på P3morgens Facebook-side. Klippet fikk massiv oppmerksomhet og ble delt over 80 000 ganger på én time. Flere riksdekkende aviser og nettaviser skrev om hendelsen, blant annet VG og Dagsavisen. Dette ble kåret til årets radioøyeblikk 15. september 2017. 
I 2013 var Nordnes med i sesong 2 av Masterchef Norge på TV3. I 2017 var hun med i 4-stjerners middag på TVNorge sammen med Vibeke Klemetsen, Jan Thomas og Markus Bailey.
Nordnes var programleder for Skårungen som gikk på NRK mars og april 2017.
Bayan Obo-gruven

Bayan-Obo-gruven er en gruve i den autonome region Indre Mongolia i Folkerepublikken Kina. Den er (2010) verdens største leverandør av sjelden jord-elementer (såkalte sjeldne jordarter, REE, Rare Earth Elements).
Gruven ligger i gruvedistriktet Baiyunkuang i Darhan Muminggan forente banner, som i sin tur er understilt Baotou. Gruvebyen Bayan Obo (白云鄂博, også Bayun-Obo, Baiyun'ebo) er bare rundt 50 km sør for grensen til Mongolia.

Historie

I 1927 oppdaget man jernmalm her; de første funnene av sjeldne jordarter ble gjort i 1936. I 1950-årene ble det dessuten funnet niob her.

Gruvedriften

Sammen med to andre gruver i Kina står Bayan Obo for ca. 95% av verdens årlige (2010) produksjon av REE. Denne gruven beregnes å ha ca 70 % av verdens reserver av disse metaller.
Her utvinnes, i dagbrudd alle elementer av lantanoidene, med atomnumrene fra  57(lantan) til 71(lutetium). De viktigste mineralene er bastnäsitt og monazitt. Malmforekomstene er på ca 40 millioner tonn med et malminnhold på 3-5,4% REE. Gruven har også en av Kinas største reserver av jernmalm, med 470 millioner tonn jern. Likeså er Bayan-Obo-gruven verdens største funnsted for niobmalm. 
Det arbeider opptil 6000 personer i dagbruddet, dagbruddet er nå nerde på tusen meters dybde på det meste.
Pappaen og havet

Pappaen og havet (svensk Pappan och havet) er en roman fra 1965 av Tove Jansson; det er den åttende av bøkene om Mummitrollet. Boka utkom på norsk i 1966, oversatt av Gunnel Malmström.

Bakgrunn

Jansson skrev på romanen på en reise til Spania og Portugal 1963/64, og oppbruddet fra Mummidalen som skildres i boka, har dels sammenheng med Janssons eget oppbrudd fra Jansson-familiens felles sommerhytte på Bredskär, hvor hun siste gang ferierte i 1964. 
Boka beskrives som «den egentliga brytpunkten mellan barn- och vuxenskrivande» i Mummibøkene, og «rör sig i en zon bortom gränerna för barnsligt och vuxet». Historien er «nästan helt avmumifierad», de tre hovedpersonene omtales ikke lenger med prefikset Mummi-, men bare som mammaen, pappaen og trollet. Jansson har sagt at «Pappan och havet og Sent i november ikke er barnebøker. Men det finnes også barn som liker de bøkene aller best.»  
Temaet i romanen var tidligere behandlet i episoden «Mumin och havet» fra 1957 i tegneserien Mummitrollet. Handlingen utspiller seg samtidig med handlingen i den neste boken, Sent i november, som handler om det som skjer i Mummidalen mens Mummifamilien er vekk.

Innhold og tema

Bokas ytre handling er bygget rundt Mummipappas følelse av å være overflødig og unyttig. Han forlater sitt lille lekefyrtårn, og reiser ut for å betjene et stort, ekte fyrtårn. Romanen skildrer en gryende uenighet mellom mummipappa og mummimamma som ikke finnes i de tidligere bøkene; og den «handlar om en familj under påverkan, där tilvaron krackelerar för alla familjemedlemmarna.» «I Pappan och havet lyckas Jansson använda sina muminikoner till något så djup mänskligt som att diskutera hur man utvecklas tillsammans och hur man ska få plats i en familj, i könsroller och i livet[…]» Med C.G. Jungs begrep kan man si at de tre hovedpersonene reiser gjennom det ubevisste og mot selv'et.
Faren mestrer ikke sitt nye liv på øya, og tyr til ulike former for selvbedrag for å mestre sin identitetskrise. Mamma lengter tilbake til Mummidalen, og strever for å skape sin høyst nødvendige hygge rundt seg. Mummi ser ut til å ha kommet i puberteten, han strever med mørkeredsel, og han lykkes til slutt med å konfrontere både sin egen frykt og Hufsa.
Bruken av en øy som et fokusert landskap for konfrontasjoner og forsoning er felles for denne romanen og flere andre romaner.
This Thing Called Love

Handling

Ann Marvin (Constance Bennett) har mistet troen på kjærlighet grunnet søsteren Clara Bertrands (ZaSu Pitts) ulykkelige ekteskap. Harry Bertrand (Roscoe Karns) er en skjørtejeger og Clara tror hans seneste flørt er den peruanske skjønnheten Alvarez Guerra (Carmelita Geraghty). Ekteparet skal holde et middagsselskap der Ann, Alvarez og millionæren Robert Collings (Edmund Lowe), som har arbeidet som gruveingeniør i Peru de siste 15 årene, er invitert. Clara og Alvarez havner i en voldsom krangel, så Robert og Ann ender opp alene. Han blir svært betatt av henne og ønsker at de skal gifte seg, men hun er ikke interessert. De blir til slutt enige om å inngå et rent forretningsmessig prøveekteskap, som de begge kan avslutte dersom det ikke fungerer. Ann skal tjene 25 000 dollar i året på arbeidet som husmor og de skal ha separate soverom. I håp om å gjøre Ann sjalu, flørter Robert med Alvarez, mens hun svarer med å flørte med De Witt (John Roche). Da Clara og Harry endelig løser problemene sine, får Ann tilbake troen på kjærligheten og innrømmer at hun har følelser for Robert.

Produksjon

Horace Jackson skrev manuset basert på teaterstykket This Thing Called Love, skrevet av Edwin J. Burke. Det hadde premiere på Broadway 17. september 1928, med Minor Watson som Tice Collins og Violet Heming som Ann Marvin. Constance Bennett tok en pause fra filmindustrien fra 1925 til 1929, mens hun var gift med Philip Morgan Plant. Hun gjennopptok karrieren sommeren 1929, etter å ha signert filmkontrakt med Pathé Exchange, og den første filmen hun spilte inn var This Thing Called Love. Bennett fikk betalt 14 500 dollar for innsatsen sin i filmen.

Mottakelse

Mordaunt Hall i The New York Times var positiv og roste både regissør og skuespillerne. Han mente at Lowe og Bennett gjorde «usedvanlig godt arbeid i hovedrollene» og beskrev Bennett som «spesielt sjarmerende».

Andre versjoner

Filmen Kjærlighetens karusell (1940), regissert av Alexander Hall og med Melvyn Douglas som Tice Collins og Rosalind Russell som Ann Winters, er også basert på Burkes teaterstykke.
Torderød gård

Torderød gård er en herregård som ligger på Jeløya i Moss kommune. Det har vært gårdsdrift på Torderød siden jernalderen. Herregården slik den framstår i dag, med hovedbygning, sidebygning og park, er fra midten av 1700-tallet. Torderød gård eies av Moss kommune og første etasje i hovedbygningen leies ut som møte- og selskapslokale.

Historie

Torderød ble ryddet en gang i perioden 400-800 e.kr. Gården ble ryddet fra den første gården en kjenner til på Jeløya, som lå i området der Alby gård ligger i dag. Navnet Torderød kommer fra det gammelnorske «tordruga», som betyr gjødselhaug. Man antar att dette kommer av at opphavsgården brukte dette området til beite og hadde sommerfjøs her. Derfor har det sannsynligvis vært en gjødselhaug på stedet. Torderød er nevnt i et diplom fra 1338, og navnet skrives da «ha torghrufuu».
I middelalderen ble det området som opprinnelig utgjorde Torderød delt opp i flere gårder. Rundt år 1300 besto området av Orkerød, Grimsrød, Helgerød, Thorbjørnsrød, Krossern og Taraldrød, i tillegg til Torderød.

Bygninger

Dagens hovedbygning er oppført i perioden 1758–1760. Byggherre var David Chrystie d.e. Familien Chrystie var av skotsk opprinnelse og hørte til landets fremste borgerfamilier på 1700-tallet. Bygningen er en toetasjes, laftet tømmerbygning med mansardtak. Utvendig er det malt panel. Over inngangsdøren er det en overbygning formet som en baldakin, båret av fire søyler med akantuslignende utskjæringer og kapitéler.
På nordsiden av hovedbygningene er det et enetasjes tilbygg.
Bygningen er omgitt av distriktets eneste rendyrkede barokkhage.  Hovedbygningen på Torderød er fredet.
Gandhi, My Father

Gandhi, My Father er en indisk biografisk dramafilm fra 2007 regissert av Feroz Abbas Khan. Filmen ble produsert av Bollywood-skuespiller Anil Kapoor. Gandhi, My Father handler om det problematiske forholdet mellom Mahatma Gandhi og hans sønn Harilal Gandhi.
Filmen er basert på biografien om Harilal Gandhi med tittelen Harilal Gandhi: A Life av Chandulal Bhagubhai Dalal. Filmen ble spilt inn i Sør-Afrika og i flere indiske byer, inklusive Mumbai og Ahmadabad.
Italiensk mesterskap i friidrett 2019

Italiensk mesterskap i friidrett 2019 ble arrangert fra 26. til 28. juli 2019, i Brixen.
Vilhelm av Æbelholt

Bakgrunn

Han ble som ung kannik ved Sankt Genovevas kirke utenfor Paris. Under sine studier i Paris hadde Absalon (biskop av Roskilde, senere erkebiskop av Lund) lært Vilhelm å kjenne, og da han ønsket å reformere kannikenes liv ved Eskilsø kloster på Sjælland, ansatte han Vilhelm og et par munker til å utføre jobben.

Virke i Danmark

Han sørget for at Vilhelm, som hadde problemer med kirken i Frankrike, og tre andre augustinerkanniker ble sendt til Danmark (1165). Valdemar den Store og Absalon mottok dem i Ringsted, og Vilhelm ble nå abbed for klosteret på Eskilsø. Sult og det nordiske klima fikk imidlertid hurtig hans følgesvenner til å vende tilbake til Frankrike, og de andre kanniker var også sterkt utilfredse med sparsom grønnsaksmat og Vilhelms strenge klostertukt.
Absalon hadde imidlertid skjenket Eskilsø kloster anseelig jordegods, fremfor alt i Tjæreby Sogn ved Hillerød, og der opprettet man i 1176 Æbelholt kloster. Ved store gaver, især fra Absalon, ble Æbelholt ett av Danmarks største klostre.
Vilhelm var en utrettelig forkjemper for kirkelige fremskritt, især klostertukt. Snart oppildnet han sine egne kanniker, snart beskyttet han cistercienserne i Guldholm mot de mer verdslige cluniacensere i Slesvig by, snart våket han over tukten i andre kannikesamfunn. To klostergivne kongedøtre advarte han mot det alminnelige drikkeri. Med sine naboer, cistercienserne i Esrum kloster, stod han seg godt. Klostrenes privilegier håndhevet han med lidenskap imot hvem som helst; da den pavelige legat, kardinal Fidentius, krevde avgifter, bekjempet han heftig en slik «simoni».
I Æbelholt fant erkebiskop Erik av Trondhjem og flere norske bisper beskyttelse mod kong Sverre Sigurdssons vrede; Vilhelm talte deres sak hos paven, bidrog til baglerpartiets opprettelse og sendte etter baglernes fremgang noen av sine kanniker til Konghelle, der de grunnla Kastelle kloster omkring 1196.
Vilhelm utførte også en betydelig lærervirksomhet.
Til sine lærlingers tarv oprettet han en samling av brev, mest fra ham selv; de er den beste kilde til hans historie, enten han meddeler ungdomserindringer og skildrer sitt klosters trengsel og fremgang, eller han anstiller betraktninger over tidens begivenheter og (i form av en oppdiktet brevveksling) drøfter
kirkerettslige spørsmål. Flere av brevene kaster skarpt lys over Vilhelms livlige, ildfulle og utålmodige personlighet, som forener brennende tro og hensynsløs lidenskabelighet med munkeaktig ydmykhet og fransk høflighed. Betegnende er hans overstrømmende vennskapsforsikringer, således overfor Peder Sunesen, hvem han
kaller sitt «annet jeg», og abbed Valbert av Esrom.

Død, helligkåring

Etter abbed Vilhelms død i 1203 taltes der snart om undere ved hans grav.
Noen år senere ble det utarbeidet en, i biografisk henseende mangelfull, levnedsbeskrivelse av ham, og Anders Sunesen bad paven om å kanonisere Vilhelm. Det skjedde så i 1224, og især etter at hans relikvier var overflyttet til klosterets nye steinkirke i 1238, ble Æbelholt et yndet valfartssted.
Raul Hilberg

Bakgrunn

Raul Hilberg var sønn av en polsk-rumensk jødisk småhandler; begge foreldre stammet fra Galizien. I mars 1938 opplevde han i Wien Anschluss, det vil si at det nasjonalsosialistiske Tyskland annekterte Østerrike. Etter barndommen i Østerrike måtte han flykte med sin familie i april 1939. Reisen gikk via Frankrike og Cuba til USA, hvor familien bosatte seg i Brooklyn. Han ble mobilisert som soldat og kom tilbake til Europa i slutten av andre verdenskrig. Ettersom han kunne tysk, ble han knyttet til amerikanernes dokumentasjonssenter og kom blant annet over Adolf Hitlers personlige bibliotek.

Historiker

Etter krigen begynte han med å studere historie under to tyske emigranter som var professorer ved Columbia University, sosialhistorikeren Hans Rosenberg og statsviteren Franz Neumann. Han fikk med tiden en midlertidig ansettelse i 1951 med å arbeide med krigsdokumentasjonsprosjektet som ble ledet av Fritz Epstein.  Han tok doktorgraden i 1955, men hadde store problemer med å få arbeidet utgitt. Han ble tilsatt ved University of Vermont i 1955 og beholdt sin stilling der til han ble professor emeritus i 1991.

Forskning om jødeutryddelsen

Raul Hilberg brukte hele sitt liv til å forske på holocaust, et begrep han for øvrig ikke likte, men etter hvert tok i bruk. Han viste at massemordet på jødene ikke var sentralisert, men at alle delene av nazistaten var involvert. Utryddelsen av jødene i Europa skjedde på samme måte i alle land: Brennemerking, separasjon, fratatt rettigheter og eiendom, deportasjon til konsentrasjonsleirer og gasskammer. Dette skjedde i et juridisk språk og forhold som gjorde at svært få eller ingen protesterte. 
Hannah Arendt støttet seg på Hilbergs forskning da hun skrev Eichmann i Jerusalem. En rapport om ondskapens banalitet. I sin selvbiografi mer enn antyder Hilberg at han oppfattet deler av Arendts bok som et rent plagiat av hans forskning, uten at kilder ble oppgitt.
Anacaena

Utseende

Små, avlangt ovale, blankt svarte vannkjær.
Kvalitet

Kvalitet hvilken grad av gode egenskaper noe har. Når ordet benyttes om et produkt eller en tjeneste, er kvalitet helheten av egenskaper ved et produkt eller en tjeneste som vedrører dets evne til å tilfredsstille krav eller behov. I dagligtale kan det særlig vise til egenskaper som er verdsatt eller vurdert i henhold til visse krav. Ordet kan brukes synonymt med egenskap eller beskaffenhet.
En snakker gjerne om god kvalitet, eller bare «kvalitet», med hensyn på for eksempel varer og arbeid. Slik kvalitet kan være subjektiv og vise til hvordan forbrukeren eller tilbyderen opplever tjenesten, men på mange område finnes også kvalitetskontroller med klare krav. Kvalitet kan settes opp som motsats til kvantitet eller at noe er billig. 
I følge Peter Drucker er en vares eller tjenestes kvalitet ikke hva produsenten mener det er, men hva en kunde får ut av den og er villig til å betale for.

Ordet kommer av latin qualis «hvordan», «hvordan, av hvilket slag». Det latinske ordet qualitas kan spores tilbake til Cicero som kan ha skapt qualitas etter inspirasjon av gresk poiótes «egenskap, kvalitet» avledet av poíos «hvordan, hvilken».
Nordfinsk storferase

Nordfinsk storferase er en gammel, finsk kurase. På finsk er betegnelsen Pohjoissuomenkarja eller Lapinlehmä. Rasen stammer fra det opprinnelige feet i Nord-Finland. Nordfinsk storferase var tidligere slått sammen med Vestfinsk storferase gjennom en felles stambok. Nordfinsk storferase blir imidlertid nå avlet på som en egen rase. De siste årene har rasen blitt krysset med Svensk fjällras. Det er registrert 220 dyr av Nordfinsk storferase. Det finnes en bevaringsbesetning for rasen i Pelso fengselsgård, Vaala.
Gjennomsnittlig årsavdrått er på ca. 4000 kg. Dyra er hvite og vanligvis kollete.
Corendon Airlines

Destinasjoner

Corendon Airlines opererer med 13 ruter fra Antalya internasjonale lufthavn. Corendon flyr rutetrafikk i tillegg til en rekke charter-flyvninger, blant annet til Norge.

Flyflåte

Flåten består av ti stk Boeing 737-800. Den gjennomsnittlige alderen er 12,9 år.
Whispering times

Whispering times var en av de illegale avisene som ble utgitt under den tyske okkupasjonen av Norge under andre verdenskrig.
Whispering times begynte å komme ut i Oslo høsten 1941, rett etter at okkupantene hadde inndratt radioapparatene. Avisen brakte videre nyhetene i radiosendingene fra London, og ble etter hvert en svært populær radioavis i hovedstaden.
Den første tiden besto publikasjonen kun av maskinskrevne ark med gjennomslag, men fra årsskiftet ble den stensilert. Den kom etter hvert regelmessig 5 – 6 ganger i uken med et to siders nummer. Whispering times kom også med en landsutgave på åtte sider. Denne ble hver uke spredt i større geografiske områder. Erik Kr. Gravdahl var avisens redaktør. Andre sentrale personer var Arne Alexandersen og Christian Martol. Ellers deltok blant andre Eilert Eseth, Knut Eseth, Svanhild Granvin, Erling Gulbrandsen, Ingeborg Haabeth, Nanna Lynneberg, Finn Normann, Gunnar H. Stenberg og Fritz Sundene.
Avisen utkom til Gestapo slo til mot den i august 1942. Gravdal ble sendt til Tyskland som NN-fange. Andre som ble arrestert og sendt til Tyskland var Gulbrandsen og Haabeth. Også Sundene ble tatt, og døde som NN-fange i Natzweiler. Stenberg, Normann og Eilert Eseth ble arrestert, og hans bror Knut ble tatt og sendt til Tyskland et år senere i forbindelse med annen illegal virksomhet.
En mindre publikasjon med samme navn ble laget av Mons Oppedal og Rolf Sørensen, også disse i Oslo. De ga ut et daglig nyhetsbrev, basert på skrivemaskin og gjennomslag. Opplaget var 30 eksemplarer. Den ble også sendt til Stavanger, der Torvald Larssen brukte den som manuskript og med dette som grunnlag spredte en lokal utgave. Da Oppedal og Sørensen oppdaget den stensilerte Whispering times trodde de først det var et avtrykk av deres egen utgivelse, men de skjønte snart at dette var en annen avis.
Sun 'n Fun

Sun 'n Fun (offisielt skrevet SUN 'n FUN fly in, Inc.) er en ideell organisasjon i Lakeland i Florida dedikert til fremme av luftfartskunnskap. Det er best kjent for de ukelange fly-in og 'airshow på Lakeland Linder Regional Airport i Lakeland i Florida, vanligvis arrangert sent i mai eller tidlig i april.
I tillegg til fly-in driver Sun 'n Fun også Florida Air Museum og støtter Central Florida Aerospace Academy—et luftfarts-fokusert karriere-akademi som samarbeider med skoler og gymnas i distriktet.

Historie

Arrangementet ble grunnlagt i 1974.

Annen aktivitet

Florida Air Museum er en del av virksomheten til Sun 'n Fun. Den ligger på Sun 'n Fun' campus på Lakeland Linder Regional Airport.
I april 2010 fikk Sun 'n Fun en støtte på 7,5 million dollar fra Aviation Education Foundation for nytt bygg til Central Florida Aerospace Academy. Skolen er en luftfarts-orientert high school som har 500 elever og vil nå kunne øke sin kapasitet med 175 elever.
Dichotomius

Utseende

Middelsstore, oftest svarte, blanke skarabider. Kroppen er kraftig og hvelvet. Slekten minner om slekten Heliocopris fra den gamle verden, men disse artene blir ikke like store som Heliocopris-artene. Hannen har lange horn på hodet og knøler ved fremkanten av pronotum.

Levevis

Disse billene finnes helst i tilknytning til gjødsel. Den graver dype sjakter under en kuruke og graver ned store mengder møkk som de legger egg på. Hannen graver gangene, hunnen arbeider møkka til glatte kuler som hun legger egg på. Hun passer disse i rundt fire måneder mens larvene utvikler seg. De voksne billene ses helst vår og høst.

Utbredelse

Slekten er utbredt i Sør- og Mellom-Amerika og det sørlige Nord-Amerika.
Baby Ruth

Baby Ruth er en sjokolade laget med peanøtter, karamell og nougat dekket i sjokolade. Den ble første gang produsert i 1921 da Curtiss Candy Company endret sin Kandy Kake-sjokolade til Baby Ruth. Den var hovedproduktet til det Chicago-baserte selskapet i omkring syv tiår. Curtiss ble kjøpt opp av Nabisco i 1981. I 1990 ble Curtiss-merkene solgt til Nestlé.
Juanicó

Historie

Juanicó ble grunnlagt i 1872.

Transport

Ruta 5 forbinder Juanicó med Parada Cabrera, Canelones, Florida og Rivera.
William R. Gianelli vannkraftverk

William R. Gianelli vannkraftverk  er et vannkraftverk (pumpekraftverk) ved San Luis-demningen, i Merced County, delstaten California i USA. Anlegget ligger ved en sideelv til elven San Joaquin River. Kraftverket har en installert produksjonskapasitet på 424 MW, fordelt på 8 turbiner. Anlegget stod ferdig i 1968.
Port Blair

Historie

Britene begynte å interessere seg for Andamanøyene i 1788; det var da Lord Cornwallis, daværende generalguvernør for India, gav løytnant Archibald Blair og løytnant R.H.Colebrook fra den britiske marine i oppdrag om å kartlegge øyene og rapportere tilbake. Deres rapport anbefalte kolonisering. Allerede året etter grunnla løytnant Blair det første britiske støttepunktet, som ble kalt Port Cornwallis. Senere ble navnet endret til Port Blair.

Samferdsel

Det går ferger mellom Port Blair og Kolkata, Chennai og Vishakhapatnam og til øyene rundt. Byens flyplass er Vir Savarkar lufthavn, med daglige avganger til det indiske fastlandet.